UNIUNEA EUROPEANĂ.

CONFIGURAŢIA VIITOAREI CONSTRUCŢII COMUNITARE

Partea I – Documente programatice. instituţii

 

1. CONSIDERAŢII PRELIMINARE

Atât liderii europeni cât şi analiştii politici consideră faptul că principalele obiective ale summit-ului european de la Nisa din decembrie 2000 au fost reformarea într-o manieră viabilă şi credibilă a instituţiilor Uniunii Europene şi stabilirea unui calendar concret privind extinderea acesteia. 

Pentru atingerea acestor scopuri se produce, treptat, transformarea Uniunii Europene, această evoluţie având la bază jocul combinat a doi factori. “Fiind concepută după aşa-numită metodă a “angrenajului”, primul factor se referă la ansamblul organizaţiei europene care are o evoluţie constantă, dar într-un singur sens: prezervarea suveranităţilor naţionale şi depăşirea lor în favoarea unor instituţii superioare, dotate cu competenţe esenţialmente economice. Al doilea factor are în vedere obiectivul esenţial al tratatelor de la Roma: crearea Comunităţii Economice Europeane (CEE) şi realizarea unei mari pieţe unice. Prin trecerea la euro şi crearea Băncii centrale independente, ca şi prin adoptarea, la Nisa, a Cartei europene a drepturilor fundamentale, “Cei 15” au desăvârşit o uniune economică, fără a clădi o contrapondere democratică”. 

Marea majoritate a liderilor europeni recunosc faptul că trebuie să aibă loc o “clarificare” a sistemului instituţional pentru a se putea răspunde astfel întrebării unde se situează reprezentarea democratică în Uniunea Europeană? - în guvernele şi parlamentele naţionale, sau în instituţiile europene şi, îndeosebi, în Parlamentul European? Ei recunosc, de asemenea, necesitatea realizării unui alt tratat, o versiune consolidată a tuturor tratatelor anterioare , adoptat prin referendum de toate statele membre, prin care să aibă loc o refondare a Uniunii Europene. 

În plus, în opinia liderilor europeni, nici o extindere a Uniunii Europene nu trebuie să aibă loc înainte de a fi înfăptuite reformele instituţionale, însoţite, eventual, de un nou tratat sau de o nouă Cartă Europeană. 

Viitorul Uniunii Europene depinde, în esenţă, de rezolvarea unei ecuaţii cu trei necunoscute. Respectivele necunoscute se concretizează în: 

• capacitatea Uniunii Europene în privinţa reorganizării ei, în ipoteza identificării cu continentul;

• disponibilităţile obiective şi subiective ale statelor central-răsăritene în privinţa dorinţei şi a pregătirii lor în vederea primirii în Comunitate;

• dinamica relaţiilor internaţionale.

 

2. Documentele Uniunii Europene 

 

Viitorul Uniunii Europene a fost prefigurat în Tratatele de la Maastricht şi Amsterdam, în cadrul discuţiilor Reuniunii de la Helsinki din 10-11 decembrie 1999, precum şi în cadrul Conferinţei Interguvernamentale de la Nisa, din 7-9 decembrie 2000. 

Viitoarea extindere a Uniunii Europene, ce se va realiza prin aderarea ţărilor din Europa Centrală şi de Est, este de acum o certitudine. Consiliul European de la Luxemburg din decembrie 1997 a stabilit că extinderea UE este un proces global, inclusiv şi evolutiv ce se va desfăşura în etape, în funcţie de gradul de pregătire al fiecărui candidat. Procesul este unic pentru cele 11 ţări candidate (România, Bulgaria, Republica Cehă, Cipru, Estonia, Letonia, Lituania, Polonia, Ungaria, Slovacia şi Slovenia), fiind structurat pe două componente principale:

· strategia UE de pregătire a ţărilor candidate pentru aderare, care include parteneriatele de aderare şi asistenţa de pre-aderare (PHARE, ISPA, SAPARD, SPP, Catch-up Facility, LSIF etc.)

· acordurile europene de asociere, acte juridice bilaterale încheiate între UE şi fiecare stat candidat în parte.

Conceput sub forma unor etape pe care statele central şi est-europene trebuie să le parcurgă în îndeplinirea celor trei criterii stabilite de Consiliul European de la Copenhaga, din iunie 1993 la care se adaugă un al patrulea criteriu introdus de Consiliul European de la Madrid, din decembrie 1995 , procesul depăşeşte prin dimensiune şi complexitate oricare din extinderile precedente ale Uniunii Europene. Aceasta face ca, pe lângă condiţiile menţionate, în stabilirea momentului aderării propriu-zise, să se ia în calcul şi capacitatea UE de a primi noi membri fără a-şi vedea compromise obiectivele stabilite prin Tratatul de la Amsterdam, capacitate care se reflectă în mod esenţial în eficienţa instituţiilor şi a politicilor comunitare de a gestiona procesul decizional şi repartizarea fondurilor comune într-o viitoare Uniune cu 27-28 de membri.

Concluziile reuniunii Consiliului European de la Helsinki, desfăşurată în 10 şi 11 decembrie 1999, referitoare la viitorul procesului de lărgire a Uniunii Europene sunt următoarele: 

· Consiliul European confirmă importanţa procesului de lărgire a Uniunii lansat în decembrie 1997 la Luxemburg pentru stabilitatea şi prosperitatea continentului. Trebuie susţinut un proces de aderare credibil şi eficient.

· Cele 13 state candidate participă la procesul de aderare de pe poziţii egale, iar pentru România şi Bulgaria nu s-au pus condiţii suplimentare anterior începerii negocierilor. Statele candidate trebuie să-şi însuşească valorile şi obiectivele Uniunii Europene aşa cum sunt ele precizate în Tratatele Uniunii.

· Statele trebuie încurajate să-şi continue eforturile pentru a îndeplini criteriile de aderare. Un nou raport privind progresele statelor în discuţie a fost prezentat înainte de întrunirea Consiliului European din decembrie 2000.

· În cadrul negocierilor, fiecare stat candidat va fi judecat după propriile sale performanţe şi vor fi admise pe măsură ce vor îndeplini criteriile impuse de UE.

· Turcia are statut de stat candidat şi va beneficia de suportul Uniunii pentru stimularea reformelor. Aceasta include dialogul politic care stimulează îndeplinirea criteriilor politice pentru aderare şi are în vedere şi îmbunătăţirea situaţiei din domeniul drepturilor omului. Turcia trebuie să accepte arbitrajul Curţii internaţionale de justiţie de la Haga în legătură cu disputele sale teritoriale cu Grecia. Turciei îi este acordată oportunitatea să participe la programele comunitare sau ale agenţiilor, precum şi să participe la întâlnirile dintre statele candidate şi Uniune în contextul procesului de aderare. 

Aceasta este ultima din deciziile de extindere a Uniunii spre frontierele cu Rusia, făcând posibilă realizarea, până în anul 2025, a unei structuri cu până la 28 de eventuale state membre şi o populaţie de peste 500 de milioane.

UE a decis la aceeaşi reuniune de la Helsinki să creeze o Forţă de reacţie rapidă, cu un efectiv de 50.000 de persoane, având drept obiectiv “paza” Europei începând cu anul 2003. Această forţă va trebui să fie operaţională timp de cel puţin un an pentru a putea asigura misiuni de ordin umanitar, de menţinere şi de restabilire a păcii pe teritoriul Europei. Pentru aceasta este necesar angajamentul ţărilor participante de a-şi moderniza structura forţelor militare şi de a pune capăt reducerilor de acest tip.

Planul franco-britanic de creare a unei forţe cu desfăşurare rapidă, deschide posibilitatea pentru Europa de a se baza în mai mică măsură pe SUA în viitoarele conflicte gen Kosovo.

Aderarea a 13 noi state la Uniune extinde către est prosperitatea şi stabilitatea, micşorând astfel posibilitatea apariţiei unor noi focare de criză.

Se aşteaptă ca primele ţări să fie admise în UE cel mai devreme în 2003-2004, după implementarea unor reforme interne în cadrul Uniunii, indispensabile dacă nu se doreşte paralizarea activităţii în momentul lărgirii la 25-28 de membri.

Se estimează, conform documentelor ambelor părţi, că România va deveni membru cu drepturi depline în 7-10 ani.

Viitorul Uniunii Europene în lumina Tratelor şi documentelor UE este unul al securităţii, stabilităţii şi prosperităţii. 

Proiectul uniunii monetare, care a consumat o mare parte din deceniul trecut, este aproape încheiat. Banca Centrală Europeană stabileşte ratele dobânzii pentru cele 12 ţări ce au renunţat la monedele naţionale în favoarea euro.

Angajamentul privind extinderea Uniunii s-a completat cu decizia de a lansa negocierile între “Cei 15” cu privire la reforma internă a instituţiilor şi la desăvârşirea acestei adaptări, indispensabilă pentru a-i putea primi pe noii membri, până la 1 ianuarie 2003. Este evident că deciziile nu vor putea fi luate la fel ca în 15, deoarece dacă se menţine dreptul de veto vor putea fi blocate multe proiecte, aşa cum s-a întâmplat la Helsinki cu pachetul de măsuri privind armonizarea fiscală, blocat de opoziţia Marii Britanii.

Dintre documentele programatice ale Uniunii Europene se mai pot enumera Carta Drepturilor Fundamentale şi Agenda socială europeană. 

Uniunea Europeană este fundamentată pe valorile indivizibile şi universale ale demnităţii umane - libertate, egalitate şi solidaritate - ce au la bază principiile democraţiei şi ale regulilor de drept. Uniunea contribuie într-un mod mai eficient la prezervarea şi susţinerea valorilor comune ale diversităţii culturale şi tradiţionale ale popoarelor Europei decât o poate face un stat membru prin autorităţile sale naţionale, regionale şi locale.

Parlamentul European, Consiliul European şi Comisia Europeană au anunţat proclamarea Cartei Drepturilor Fundamentale, în cadrul Consiliului European de la Nisa, Cartă ce combină într-un singur text drepturile civile, politice, economice, sociale ale cetăţenilor Uniunii. 

Ideea unei Carte a Drepturilor Fundamentale a apărut din necesitatea de a transpune în practică modificările aduse de Tratatul de la Amsterdam în domeniul Justiţiei şi Afacerilor Interne. Aceasta a avut loc la întâlnirea Consiliului European de la Tampere, Finlanda, 15-16 octombrie 1999. Grupul de lucru care a participat la elaborarea Cartei a fost format din reprezentanţi ai Şefilor de stat sau de guvern ai ţărilor membre, un reprezentant al Preşedinţiei Comisiei Europene, reprezentanţi ai Parlamentului European şi ai parlamentelor naţionale.

Carta reafirmă, prin prisma puterii şi a obiectivelor Comunităţii şi având la bază principiul subsidiarităţii, drepturile proclamate - ca o consecinţă a obligaţiilor şi tradiţiilor comune ale statelor membre - proclamate de Tratatul Uniunii Europene, Tratatele Comunităţii, Convenţia Europeană a Protecţiei Drepturilor Omului şi a Libertăţilor Fundamentale, Carta Socială adoptată de Comunitate şi de Consiliul Europei, precum şi a practicii Curţii Europene de Justiţie şi a Curţii Europene a Drepturilor Omului. Respectarea şi susţinerea acestor drepturi reprezintă pentru Uniunea Europeană o datorie faţă de umanitate şi faţă de generaţiile viitoare.

Carta cuprinde 54 de articole structurate în şase capitole: demnitate, libertate, egalitate, solidaritate, drepturile cetăţenilor, justiţie . 

Prevederile Cartei se adresează instituţiilor şi structurilor Uniunii, nu depăşesc cadrul legal şi obiectivele definite în Tratatele Uniunii şi sunt în acord cu prevederile constituţiilor statelor membre. Exercitarea drepturilor recunoscute de Cartă precum şi toate îngrădirile trebuie să fie fundamentate de legi şi respectul pentru esenţa acestor drepturi şi libertăţi. Carta conţine drepturi care se regăsesc în şi sunt garantate de Convenţia Protecţiei Drepturilor Omului şi a Libertăţilor Fundamentale şi recunoscute de cadrul legal al Uniunii, de dreptul internaţional şi acordurile internaţionale la care Uniunea, Comunitatea sau statele membre sunt parte.

Consiliul European Extraordinar de la Lisabona (23-24 martie 2000) a aprobat Agenda socială europeană care defineşte priorităţile specifice pentru acţiunile din viitorii cinci ani legate de şase aspecte din aria politicii sociale. Această Agendă constituie un pas important spre revigorarea şi modernizarea modelului social european indisolubil legată de performanţele economice şi progresul social. 

Pe baza rapoartelor Comisiei şi Consiliului, Consiliul European se va întruni în fiecare primăvară pentru a analiza implementarea Agendei, hotărârea intrând în vigoare începând cu reuniunea de la Stockholm care a avut loc în martie 2001.

 

2.1. Tratatul de la Nisa

 

Administraţia instituţiilor europene a cunoscut un permanent proces de adaptare la evoluţiile şi realităţile cu care se confruntă construcţia comunitară. 

Înainte de a se lansa un nou val de lărgire a UE, fără precedent, este necesar ca liderii europeni să definească proiectul politic ce trebuie să permită noului ansamblu să funcţioneze. 

Conferinţa Interguvernamentală care a pregătit Tratatul de la Amsterdam a eşuat parţial în încercarea de a face şi o reformă de substanţă a instituţiilor UE, fără de care extinderea prin aderarea altor state ar duce la blocajul procesului decizional la nivel comunitar. 

“Cei 15” s-au angajat, în decembrie 1999, în cadrul summit-ului de la Helsinki, să ajungă la reuniunea de la Nisa la o reformă a instituţiilor lor pentru a fi pregătiţi să primească primele ţări candidate în Uniune, începând din ianuarie 2003. Mai mult, Comisia Europeană a aprobat la data de 1 martie 2000 şi un proiect ambiţios privind reforma administraţiei sale, pe care doreşte să o transforme într-un model de eficienţă şi transparenţă. Acest proiect a fost prezentat sub forma unei Cărţi Albe, la Bruxelles, în faţa Parlamentului European, de către preşedintele Comisiei, Romano Prodi şi vicepreşedintele însărcinat cu reforma administrativă, Neil Kinnock. 

Agenda summit-ului de la Nisa a cuprins probleme cu care sistemul comunitar se confruntă de multă vreme: reforma instituţională şi a procesului decizional, drepturile omului, politica de apărare. De rezolvarea acestor probleme depinde ca edificiul european să răspundă aşteptărilor cetăţenilor pe care îi reprezintă, cei de care Uniunea Europeană doreşte să se afle cât mai aproape. 

Reuniunea de la Nisa este o etapă de tranziţie între decizia de la Helsinki, care a proclamat extinderea Uniunii şi momentul istoric de acordare a statutului de membru plin pentru ţările care sunt încă în faza de pregătire a aderării. 

Dezbaterile privind repartizarea clară a competenţelor între statele naţionale şi nivelul supranaţional al Uniunii Europene a readus în actualitate principiul subsidiarităţii. O Uniune Europeană edificată pe respectarea acestui principiu va fi şi în viitor o Uniune a statelor. 

Reuniunea de la Nisa a avut un mandat foarte clar şi anume acela de a pregăti şi reforma structura Uniunii Europene pentru o nouă extindere.

Deciziile finale de la Nisa reflectă într-un mod corespunzător cerinţele cu privire la reprezentarea fiecărui stat membru printr-un comisar în cadrul colegiului Comisiei Europene, determinarea numărului de voturi în Consiliu prin reflectarea criteriului demografic, extinderea deciziilor adoptate cu vot majoritar calificat la un număr de noi domenii în care se apreciază că acţiunea la nivel comunitar este mai raţională şi mai eficientă decât la nivel naţional. 

Summit-ul de la Nisa a decis crearea unui directorat al marilor state membre care va decide liniile politicii europene. Calendarul primirii în UE de noi membri depinde şi de ritmul în care se va desfăşura reforma instituţiilor Uniunii Europene.

Germania va fi prima ţară care va asigura conducerea acestui directorat.

Tratatul de la Nisa, ale cărui baze s-au formulat în cadrul reuniunii, cuprinde aspecte importante referitoare la:

· Renunţarea la dreptul de veto referitor la voturile exprimate de Consiliul de Miniştri;

· Revizuirea sistemului de repartizare a voturilor care să permită corespondenţa între numărul de voturi şi dimensiunea statelor;

· Reforma Comisiei Europene;

· Flexibilizarea sistemului cooperărilor consolidate.

Acest Tratat cuprinde hotărâri importante conţinute de patru tratate anterioare ale Uniunii şi include referiri clare la modalităţile în care va fi exercitată puterea şi la ce nivel (comunitar, naţional, regional), la cum pot diferite instanţe legislative sau administrative să coopereze mai eficient, etc. Tratatul va cuprinde în conţinutul său şi Carta Drepturilor Fundamentale ale Omului.

Acordul la care s-a ajuns confirmă hotărârea “Celor 15” de a pregăti instituţiile europene pentru a face faţă unei Uniuni cu 27 de membri. Cu acest acord, Conferinţa Interguvernamentală de la Nisa se evidenţiază nu doar prin însemnătatea deciziilor, dar şi prin amploarea şi complexitatea discuţiilor. 

Din totalul celor 13 ţări candidate la UE, şase state care alcătuiesc aşa-numitul “prim val” au început discuţiile cu UE din 1998, iar alte şase, “al doilea val”, au demarat aceste negocieri la începutul anului 2000. Cea de-a treisprezecea ţară care a primit statutul de candidat la aderare este Turcia. 

Responsabilii europeni au dat în permanenţă asigurări că statele din “al doilea val” le-ar putea ajunge din urmă pe primele, fapt care a fost confirmat în perioada de timp scursă după începerea negocierilor. 

Miniştrii europeni au reafirmat că obiectivul UE este acela de “a fi în măsură să le primească în rândurile sale, începând de la sfârşitul anului 2002, începutul anului 2003, pe acele ţări candidate care vor fi pregătite pentru acest lucru, în speranţa că acestea vor putea participa la viitoarele alegeri pentru Parlamentul European din iunie 2004”. 

În mod obişnuit, toate reuniunile internaţionale de nivel înalt sunt pregătite cu mult timp înainte, întâlnirea propriu-zisă fiind doar prilejul pentru parafarea unei decizii negociate între timp. Timp de peste patru zile (7-11 decembrie 2000), la Nisa, liderii europeni au încercat să se pună de acord direct şi nu prin intermediari asupra unor probleme ce nu puteau fi decise decât de ei, miza fiind mult mai mare ca altadată: viitorul Europei. 

Pasul următor este ratificarea acestui acord în aşa fel ca la alegerile pentru Parlamentul European (din 2004) să poată participa şi noile ţări membre.

Tratatul de la Nisa va permite realizarea unei reforme a instituţiilor europene, necesară evitării unei blocări a instituţiilor - Comisia Europeană, Consiliul de Miniştri, Parlamentul European. 

Cea mai importantă realizare a Conferinţei Interguvernamentale este repartizarea voturilor în cadrul instituţiilor Uniunii. Cele mai avantajate sunt ţările candidate, care şi-au văzut numele trecut alături de membre, ceea ce reprezintă un angajament al acestora faţă de primirea lor în familia valorilor şi regulilor comunitare. 

Conform analiştilor politici, marele învingător este Germania, din rândul ţărilor membre, şi Polonia - dintre candidate. Lupta dintre Germania şi Franţa s-a încheiat cu acceptul ca Franţa să-şi menţină actuala paritate de voturi în Consiliul de Miniştri, Germania primind, în schimb, recunoaşterea importanţei din punct de vedere demografic şi, prin aceasta, implicit, recunoaşterea că este uriaşul Europei cu cele 82 milioane de locuitori. Acest lucru se răsfrânge în mod direct asupra numărului de deputaţi în Parlamentul European, dar şi asupra ponderii voturilor. Potrivit Tratatului de la Nisa, majoritatea de care va fi nevoie în Consiliile de Miniştri pentru adoptarea unor decizii va trebui să corespundă unui procent de 62% din numărul de locuitori ai celor 27 de membre ale UE, proporţie dificil de atins fără cele 17% cât revin Germaniei. Pe de altă parte, având o asemenea pondere, va fi suficient ca, la un moment dat, Germania să se alieze cu două-trei ţări “mari” pentru a bloca o decizie. De aceea, majoritatea observatorilor de la Nisa au apreciat că Tratatul încheiat aici favorizează statele mari ale UE. 

În rândul ţărilor candidate, cea mai avantajată este Polonia, căreia i s-au repartizat 27 de voturi, la fel cât a primit Spania - motiv pentru delegaţia Poloniei de a fi mulţumită de concluziile summit-ului, deoarece se situează printre primele şase ţări ale Europei. În afară de Polonia, şi ceilalţi şefi ai delegaţiilor ţărilor candidate s-au arătat mulţumiţi că în tratat se precizează de câte voturi vor dispune, fiecare, în Consiliul de Miniştri, de faptul că vor avea câte un comisar în Comisia Europeană, precum şi numărul de fotolii din Parlamentul European. Psihologic este important, chiar dacă reforma este încă departe de a fi perfectă, cu toate că Tratatul nu precizează o dată anume pentru extindere. 

Dacă există acord în privinţa prevederilor tratatului, el va intra în vigoare oficial la 1 ianuarie 2003, anunţul respectiv urmând să fie făcut de Grecia, care va deţine atunci preşedinţia prin rotaţie a Uniunii Europene.

 

 

3. EVOLUŢIA INSTITUŢIILOR EUROPENE

 

3.1. Comisia Europeană

 

Încă de la înfiinţare, Comisia Europeană a fost alcătuită din câte doi reprezentanţi ai statelor mari şi câte un reprezentant al statelor mici membre ale Uniunii Europene. Numărul comisarilor a crescut de la 9 la 13 când Danemarca, Irlanda şi Marea Britanie au aderat în 1973 la Uniune şi la 17 după admiterea Greciei, Portugaliei şi Spaniei.

Din 1995, când Austria, Finlanda şi Suedia au aderat la Comunitate, Comisia Europeană, organ executiv al UE, este alcătuită dintr-un colegiu de 20 de membri (comisari), din care unul este preşedinte. Germania, Franţa, Marea Britanie, Italia şi Spania au fiecare câte doi comisari, celelalte state membre câte unul. 

Acordurile privind componenţa Comisiei Europene nu au fost afectate de Tratatul de la Amsterdam, dar protocolul anexat Tratatului oferă posibilitatea schimbărilor în eventualitatea unei viitoare extinderi. 

· La Nisa, negocierile liderilor europeni privind ponderea voturilor au fost construite pe cele două opţiuni importante deja existente prezentate la Conferinţa Interguvernamentală din 26 ianuarie 2000, formulate de către Comisia Europeană: 

· Reducerea numărului de membri ai Comisiei la unul pentru fiecare stat membru al Uniunii Europene;

· Reorganizarea Comisiei cu un număr inferior de membri numărului statelor membre componente (prin sistemul de rotaţie bazat pe principiul egalităţii).

Delegaţii prezenţi la Nisa au trebuit să decidă care din aceste două opţiuni este cea mai avantajoasă din punctul de vedere al politicii statelor membre. Zece dintre statele membre au susţinut prima dintre cele două opţiuni exprimate, iar celelalte cinci state au optat pentru cea de-a doua variantă. Dar o variantă de compromis între cele două a apărut ca fiind inevitabilă: Comisia va număra mai puţini membri într-un interval de timp de câţiva ani. Când viitoarea Comisie va lua locul celei actuale, în 2005, aceasta va fi alcătuită din câte un reprezentant pentru fiecare stat membru. Ulterior, în 2010, aceasta va fi redusă ca număr de membri, iar sistemul rotaţiei introdus de toate statele membre va fi bazat pe principiul egalităţii reprezentării statelor.

În paralel cu aceste schimbări şi cu varianta aleasă, va trebui să se ajungă la un acord care să cuprindă un număr de măsuri compensatorii referitoare la procedura de organizare a Comisiei şi, în particular, la revigorarea puterii Preşedinţiei Comisiei, în perspectiva garantării coeziunii şi eficacităţii luării deciziilor. 

Summit-ul de la Nisa a decis că, în cazul unei Uniuni de 27, 28 sau mai mulţi membri, se va schimba şi structura Comisiei Europene. Ţările mari au acceptat să renunţe la cel de-al doilea comisar până în 2005, pentru a permite ţărilor mici să fie şi ele reprezentate. Astfel, s-a decis ca viitoarea Comisie Europeană să aibă în principiu un plafon “mai mic de 27” în momentul în care UE va cuprinde 27 de state membre, numărul final urmând să fie decis ulterior în unanimitate de statele membre. 

Atribuţiile Comisiei Europene sunt: elaborarea deciziilor de importanţă deosebită, care angajează Comunitatea în ansamblul ei, iniţiativa legislativă (dintre iniţiativele legislative ale Comisiei, pe lângă elaborarea anuală a proiectului de buget comunitar, s-au înscris: Cartea Albă a Comisiei referitoare la desăvârşirea Pieţei Comune, Programul acţiunii sociale care a vizat implementarea prevederilor Cartei Sociale Comunitare, Planul Delors II, care urmăreşte restructurarea financiară a Comunităţii), dreptul de a legifera. Comisia are şi rol executiv. Acest rol se manifestă în următoarele direcţii:

· respectarea normelor legale comunitare referitoare la concurenţa comercială de către agenţii economici din Comunitate şi, cu deosebire, de către statele membre;

· administrarea fondurilor băneşti, în special a Fondului Social European;

· verificarea aplicării normelor de drept comunitar, ceea ce i-a conferit calitatea de "gardian" al dreptului comunitar.

Comisia este subordonată Consiliului de Miniştri al Uniunii Europene şi este singura instituţie cu caracter permanent, are un rol reprezentativ, prezintă interesele Comunităţii Europene la nivel global.

În opinia membrilor actualului colegiu, o Comisie Europeană cu până la 27 de membri nu va mai avea aceeaşi capacitate de iniţiativă. Acest organism va gestiona marea piaţă europeană şi va avea puteri importante în sectorul concurenţei, al agriculturii şi, totodată, un mandat din partea statelor membre, în negocierea de acorduri comerciale internaţionale.

Comisia nu va putea lua marile decizii referitoare la euro, la politica externă şi la apărarea europeană, elementele unei viitoare Europe puternice, acestea fiind de competenţa Consiliului.

 

3.1.1. Proiectul de reformă a administraţiei Comisiei Europene

 

Comisia Europeană a aprobat, la data de 1 martie 2000, proiectul de reformă a administraţiei sale, pe care doreşte să o transforme într-un model în materie de eficienţă şi transparenţă.

Propunerile Comisiei se referă la descentralizarea controalelor financiare, revizuirea sistemului de angajare a personalului şi procedurilor disciplinare.

Unul din primii paşi ai reformei va consta, pentru fiecare dintre cei 20 de comisari europeni, în stabilirea activităţilor – şi, prin urmare, a personalului – la care se poate renunţa pentru că nu mai corespund priorităţilor actuale. Această operaţiune ar trebui să se afle la originea unei redistribuiri fără precedent a personalului, pentru a se limita recurgerea la organismele exterioare. Surse comunitare au atras atenţia că, dat fiind faptul că s-a limitat creşterea personalului, sarcinile Comisiei au fost multiplicate: cazurile care a fost necesar să fie examinate din punctul de vedere al regulilor concurenţei s-au triplat în ultimii cinci ani, în vreme ce tranzacţiile financiare au crescut doar de două ori. Acest fapt a favorizat recurgerea la colaborări, sursă de cheltuieli scăpate de sub control. 

Pentru a favoriza o mai mare răspundere la nivel financiar, Comisia a propus înlocuirea acordului central prealabil operaţiunilor cu o aprobare dată la nivelul celor peste 20 de direcţii generale. Sistemul va fi completat de un serviciu de audit intern performant.

Procedurile disciplinare urmează să fie reformate pentru a se evita orice impunitate, în scopul de a descuraja neregulile şi fraudele.

Potrivit Comisiei, ar urma să fie instaurat şi un sistem de “alertă”, în realitate de delaţiuni, pentru comunicarea bănuielilor în legătură cu practicile frauduloase. Sunt totuşi avute în vedere sancţiuni în cazul unor acuzaţii nefondate.

Comisia intenţionează să se concentreze asupra priorităţilor şi a funcţiilor sale principale de a iniţia şi trasa obiectivele politice şi de a pune în aplicare reglementările UE. 

Toate domeniile de activitate ale Comisiei impun realizarea unor reforme de substanţă. Rezultatul care se urmăreşte este obţinerea unei noi forme de parteneriat la diferite niveluri între guvernele ţărilor membre, fapt care va ajuta şi Comisia Europeană să-şi urmărească obiectivele proprii stabilite pentru perioada anilor 2000-2005:

- promovarea unei noi forme de guvernare europeană care să ofere cetăţenilor un drept de implicare mai mare în acţiunile privind viitorul Europei şi realizarea unor instituţii europene mai eficiente şi mai transparente; 

- realizarea unei Europe lărgite şi stabile care să aibă o putere de decizie pe plan mondial;

- realizarea unei noi agende economice şi sociale, care să conducă la o modernizare economică în această epocă “digitală”, factorul principal ce poate conduce la o dezvoltare continuă şi susţinută precum şi la creşterea bunăstării tuturor cetăţenilor;

- crearea unui suport pentru o nouă calitate a vieţii prin oferirea de soluţii la toate problemele care afectează viaţa cotidiană a locuitorilor Europei. 

Urmărind aceste teme, Comisia şi-a propus realizarea unor strategii care cuprind trei teme centrale ce se regăsesc în structura “Cărţii albe – Reforma Comisiei”:

1. - Reformarea căilor şi direcţiilor politice precum şi stabilirea priorităţilor acestora, resursele fiind alocate acestui scop. Noua strategie stabilită între luarea deciziilor şi realizarea acestora trebuie să conducă la asigurarea faptului că activităţile asumate de Comisie beneficiază de întreaga logistică necesară: umană, administrativă, financiară. Evaluarea rezultatelor va deveni o activitate de rutină a managementului.

2. - Se pun la punct realizarea unor schimbări importante în politica resurselor umane, recompensarea performanţelor, pregătirea continuă şi de calitate a personalului, înnoirea acestuia precum şi în evoluţia şi desăvârşirea carierelor în domeniu. Aceste modificări se vor produce în mod tot mai accelerat odată cu crearea unui climat favorabil de lucru, introducerea unor norme corecte de evaluare a activităţii şi a unor coduri de etică şi disciplină.

3. - Fisurile existente în domeniul financiar vor fi eliminate realizându-se un management financiar mai aproape de nevoile proprii. Reforma va reuşi să stabilească responsabilităţi clare pentru fiecare activitate realizată inclusiv din punct de vedere financiar. 

Programele propuse se vor desfăşura până în a doua jumătate a anului 2002 şi includ şi modificările necesare. Ca orice program ce vizează o schimbare, se impun investiţii semnificative. Consiliul şi Parlamentul European trebuie, la rândul lor, să ia parte la această reformă. 

Reforma preconizată se doreşte a fi “un program pentru o generaţie”. Scopul ei este crearea unei culturi într-o continuă prefacere şi a unei Comisii destul de flexibile pentru a face faţă schimbărilor şi provocărilor cu care se confruntă lumea la început de mileniu. Comisia va trece în revistă progresele înregistrate până în anul 2002 când se aşteaptă implementarea completă a strategiei de reformă.

Înţelegând rolul de care se bucură la ora actuală, Comisia se doreşte a fi un paznic al Tratatelor şi un motor al Uniunii Europene. Comisia are o istorie bogată şi un rol esenţial în evoluţia viitoare. Modernizarea dorită în conducerea Europei, schimbările care se petrec la nivel mondial vor face din Comisia Europeană un actor de prim rang al scenei politice.

Principalele domenii de activitate care vor suferi modificări importante sunt următoarele: 

- implementarea reformei: un nou sistem de lucru al Comisiei în raport cu Parlamentul European şi Consiliul European;

- o cultură politică bazată pe servicii: clarificarea responsabilităţii; întărirea răspunderii; creşterea eficienţei muncii; transparenţă publică şi internă;

- resurse umane; 

- etică: menţinerea standardelor; stabilirea de noi reguli deontologice şi de disciplină;

- priorităţi şi resurse: proceduri de control; îmbinarea resurselor cu priorităţile existente;

- management financiar: simplificarea regulilor pentru autorizarea cheltuielilor; separarea controlului financiar de bilanţul financiar; serviciu de audit; protecţia intereselor plătitorilor de taxe;

 

3.2. Evoluţia sistemului de vot

 

Începând cu 1957, Tratatul de la Roma a autorizat Consiliul să ia decizii în sistemul “majorităţii calificate” - după o perioadă de tranziţie - în câteva domenii ale politicii agricole comune şi în politica transporturilor. 

Sistemul de repartizare a voturilor stă la baza funcţionării Consiliului de Miniştri al UE, organ decizional primordial. În acest moment, statele mari au câte 10 voturi, iar cele mai mici au 2. Extinderea Uniunii Europene presupune o recalculare a repartizării voturilor unde să se ţină cont de ponderea demografică a fiecărui stat membru.

Odată cu diferitele faze ale reformei instituţionale, procedura votului prin majoritate calificată a fost treptat înlocuită de procedura unanimităţii în marea majoritate a domeniilor politicii comunitare.

În prezent, 72 de articole din Tratatul Uniunii Europene încă prevăd ca deciziile să fie luate prin unanimitate. Acestea acoperă o mare varietate de subiecte, de la funcţionarea instituţiilor comunitare şi politicile operaţionale, la procedeele electorale pentru alegerea membrilor Parlamentului European.

Sistemul majorităţii calificate este în general considerat un sistem eficient în cazurile în care Comunitatea dezvoltă politici operaţionale. De exemplu, înainte de revizuirea Actului Unic European, sistemul votului majorităţii calificate a fost introdus în politicile pieţei interne, pregătirea adoptării diferitelor Regulamente sau Decizii.

Regula consacrată a sistemului unanimităţii este că fiecare stat membru are drept de veto. Dacă numărul statelor membre creşte, pericolul este ca unul dintre ele să-şi exercite dreptul de veto în acord cu această creştere. Dreptul de veto poate fi folosit pentru blocarea procesului de adoptare a deciziilor. Dar, dincolo de toate aceste consideraţii, dreptul de veto garantează statelor membre implicarea şi susţinerea deciziilor care afectează echilibrul instituţional al Uniunii. Este general recunoscut că sistemul votului prin majoritate calificată nu este corespunzător pentru toate deciziile importante care se iau la nivelul Uniunii. 

Obiectivul Conferinţei Interguvernamentale de la Nisa în acest domeniu a fost să distingă între domeniile politicii, unde deciziile pot fi luate prin majoritate calificată şi altele care nu pot fi derulate fără acordul fiecărui stat membru. Totodată, Conferinţa a stabilit că luarea deciziilor se extinde la procedura codeciziei.

Preşedinţiile franceză şi portugheză a UE au identificat în jur de 50 de articole unde procedeul unanimităţii poate fi înlocuit de sistemul votului majorităţii calificate. Dintre aceste articole, Preşedinţia în exerciţiu a selecţionat cinci domenii sensibile unde tranziţia spre sistemul votului majorităţii calificate este importantă pentru extinderea Uniunii, dar greu de acceptat cu certitudine de către reprezentanţii statelor membre. Aceste domenii sunt: securitate socială şi politică socială; vize azil şi imigrare; taxe; politica comercială comună; politica de coeziune economică şi socială.

 

3.3. Consiliul de Miniştri 

 

Atribuţiile Consiliului de Miniştri - precizate în Tratatul de la Roma - constau în coordonarea politicii economice generale a statelor membre, în luarea deciziilor şi delegarea competenţelor privind transpunerea lor în practică de către Comisie. Consiliul de Miniştri se manifestă, pe de-o parte, ca for al reprezentanţilor statelor membre, iar pe de altă parte, ca organ de luare a deciziilor comunitare, el fiind principalul organ legislativ al Comunităţii.

În majoritatea cazurilor, Consiliul ia deciziile prin majoritate calificată. Tratatul de la Roma a determinat majoritatea calificată folosind şi sistemul votului ponderat în acord cu populaţia statelor membre, cu o corecţie în favoarea statelor cu o populaţie scăzută şi ţinând seama de situaţia individuală a fiecărei ţări. 

Subiectul repartizării voturilor în Consiliu a fost cel mai delicat, deoarece statele mici nu au dorit să lase puterea decizională la discreţia statelor mari. La Nisa s-a decis o nouă scală de repartizare, de la 3 la 29 de voturi, ceea ce apropie, într-o oarecare măsură, ţările mici de cele mari. În plus, s-a obţinut ca nici un acord să nu fie încheiat fără aprobarea a 14 state din 27. 

Potrivit acordului final, în Consiliul de Miniştri care va exista după încheierea viitorului proces de extindere, cele patru mari state, Germania, Franţa, Marea Britanie şi Italia, vor avea fiecare 29 de voturi, Spania şi Polonia câte 27 fiecare, România 14, Olanda 13, Grecia, Republica Cehă, Belgia, Ungaria şi Portugalia - câte 12. Suediei, Bulgariei şi Austriei îi vor reveni câte 10 voturi, Slovaciei, Danemarcei, Finlandei, Irlandei şi Lituaniei - câte 7, Letoniei, Sloveniei, Estoniei, Ciprului şi Luxemburg-ului - câte 4, iar Maltei doar 3 . 

Chiar dacă, aparent, Germania are acelaşi număr de voturi ca Franţa, Italia şi Marea Britanie, ea a obţinut o clauză prin care voturile, pentru a fi validate, să reprezinte 62% din populaţia Uniunii. În felul acesta, sistemul adoptat la Nisa se complică, deoarece va fi nevoie de trecut trei praguri pentru luarea unei decizii: majoritatea statelor, majoritatea calificată a numărului de voturi şi criteriul demografic. 

Pentru a se evita paralizarea unei Europe extinse, voturile în unanimitate în Consiliul de Miniştri vor deveni o excepţie. La Nisa s-a hotărât ca în aproape 50 de domenii să se ia decizii cu majoritate calificată. Compromisul acceptat se referă la menţinerea veto-ului complet sau parţial la unele subiecte sensibile: fiscalitatea, justiţia, imigraţia, cultura, problemele sociale. 

La summit-ul UE de la Nisa, România a fost cotată în rândul ţărilor importante din punct de vedere demografic, acordându-i-se 14 voturi de care va dispune la luarea deciziilor de către viitorul Consiliu de Miniştri al unei Uniuni Europene extinse la 27 de membri. Faptul că ţara noastră este plasată într-un grup important de ţări candidate la aderare nu se datorează numai locului pe care îl ocupă pe continent prin numărul de locuitori, dar şi potenţialului său real, precum şi poziţiei geografice, fiind, după Polonia, a doua ca mărime între statele central şi est europene. 

3.4. Parlamentul European

 

Dintre funcţiile cele mai semnificative ale Parlamentului European care, în pofida asemănării lor cu funcţiile parlamentelor naţionale, au o substanţă diferită, amintim funcţia deliberativă şi funcţia de control.

În faza iniţială a vieţii parlamentare comunitare, membrii Parlamentului European au fost desemnaţi din rândurile parlamentarilor statelor membre. Ulterior, în noul stadiu de integrare, s-a renunţat la desemnarea indirectă şi s-a trecut la alegerea directă a acestora. Primele alegeri au fost iniţiate în 1975 şi apoi dezbătute şi aprobate de Consiliul European, devenind o realitate în 1978, în urma ratificării acestui procedeu de către statele membre. Primul Parlament ales prin vot direct a fost cel rezultat din alegerile din 24 iulie 1979.

Aşa cum în practica statelor democratice numărul mandatelor care revenea fiecărei circumscripţii electorale era în funcţie de numărul alegătorilor acesteia, prin extrapolare, statele naţionale membre ale comunităţii au fost echivalate cu circumscripţiile electorale şi, în raport cu numărul populaţiei şi al electoratului acestora, s-a stabilit numărul de mandate.

Numărul membrilor Uniunii a crescut odată cu unificarea Germaniei şi cu aderarea noilor state, ceea ce a dus la creşterea numărului de parlamentari la 626. Sistemul este conceput astfel încât să asigure reprezentativitatea cetăţenilor statelor membre ale Comunităţii. Această structură este bazată pe decizia Consiliului European de la Edinburgh, din 11-12 decembrie 1992, care a dat curs propunerilor făcute de Parlamentul European. 

Tratatul de la Nisa revine asupra acestei dispoziţii şi prevede 728 de membri.

În Parlamentul European, după încheierea viitorului proces de extindere cu cele 13 state, locurile vor fi alocate astfel: Germania păstrează acelaşi număr de deputaţi (99), în timp ce Franţa, Italia, Marea Britanie, pierd, fiecare, câte 15 (72, faţă de 87). Situaţia statelor mici se prezintă în felul următor: în afară de Belgia, care trece de la 20 la 22 de parlamentari, celelalte ţări pierd, fiecare, câte unul. Spania va avea 52, Polonia 52, România 35, Olanda 25, Grecia, Republica Cehă, Ungaria, Portugalia fiecare câte 20, Suedia 18, Bulgaria 17, Austria 17, Slovacia, Danemarca şi Finlanda fiecare câte 13, Irlanda şi Lituania 12 fiecare, Letonia 8, Slovenia, Estonia, Luxemburg şi Cipru câte 6, Malta 5.

 

3.5. Sistemul cooperărilor întărite instituit de Tratatul de la Amsterdam

 

Tratatul de la Amsterdam a fost cel care a proclamat pentru prima dată sistemul cooperărilor întărite, în limita unui singur cadru instituţional fundamentat pe condiţii stricte. Statele membre pot utiliza cadrul instituţional al Uniunii pentru a stabili cooperarea consolidată între ele în ceea ce Tratatul asupra Uniunii Europene a denumit Poliţie şi Cooperare Judiciară în materie de criminalitate.

Condiţiile şi procedura pentru cooperarea întărită între state sunt proclamate de documentele Uniunii. Aceste condiţii promovează dreptul de veto pentru fiecare stat membru care se opune cooperării întărite şi chiar pentru un stat membru ce nu doreşte participarea la cooperare. 

Posibilitatea de a recurge la acest sistem, ce permite unui număr limitat de ţări să înainteze mai repede decât altele în unele domenii, este deja înscrisă în Tratatul Uniunii. Marea Britanie a pledat şi obţinut ca problemele legate de apărarea europeană comună să fie menţinute cu totul în afara acestui sistem.

4. CONCLUZII

 

Evenimentele petrecute în ultimul deceniu al mileniului II au modificat istoria Europei. A apărut ideea extinderii spre Est, şansa de a realiza “o Europă integrată de la Atlantic la Urali”, cum spunea cu ani în urmă preşedintele Franţei, Charles de Gaulle. 

Uniunea Europeană a fost ea însăşi, pe parcursul aceluiaşi deceniu, protagonista unor transformări semnificative. Pe de o parte, UE se afla la sfârşitul unei costisitoare perioade de tranziţie după al doilea val de extindere: Grecia, Spania şi Portugalia. Pe de altă parte, reunificarea Germaniei a necesitat eforturi nu numai din partea statului german, ci şi din partea organizaţiei europene.

Conjunctura economică mai puţin favorabilă a regiunii estice a continentului a condus la întârzierea unei alte extinderi a organizaţiei. Că Uniunea Europeană era adepta ideii de extindere, prin acceptarea unor membri cu nivel de dezvoltare şi potenţial economic ridicat se poate demonstra prin faptul că au fost finalizate tratativele pentru al treilea val de ţări: Suedia, Finlanda şi Austria (1995). 

În tot acest deceniu, eforturile statelor membre au fost direcţionate pentru îndeplinirea ideilor ambiţioase promovate prin tratatele europene: realizarea Pieţei Unice Interne, aplicarea unor politici sectoriale unice, accentuarea interdependenţelor şi îndeplinirea criteriilor de convergenţă, premise esenţiale pentru realizarea Uniunii Economice şi Monetare.

Extinderea spre Est constituie un subiect extrem de dezbătut în mediile politice din Uniunea Europeană dată fiind situaţia particulară a ţărilor candidate. Spre deosebire de celelalte extinderi, aceasta nu a avut un caracter programat ci este rezultatul opţiunii ferme exprimată de ţările din spaţiul estic de a se integra în structurile europene. Abordarea complexă şi realistă a fenomenului de extindere de către UE, reforma rapidă a instituţiilor europene, finalizarea proiectelor de configurare ale viitoarei Uniuni Europene vor permite obţinerea unor efecte preponderent pozitive pentru toţi partenerii implicaţi în procesul extinderii. 

